*Ivan Šaško*

*pomoćni biskup zagrebački*

**Uvodni nagovor u sprovodnim obredima**

pri ukopu tijela vlč. Stjepana Petike

groblje u Sigetecu

*Srijeda, 7. srpnja 2021., u 15.30 sati*

Draga braćo i sestre,

u svakome našem liturgijskom slavlju nekoliko puta molitvu zaključujemo govoreći 'Amen', potvrđujući time svoju vjeru: *Tako je. Čvrsto vjerujem.* U rođenju i smrti čovjeka Bog nad našim zemaljskim životom izgovara svoju riječ koja je uvijek djelotvorna, koja se k njemu ne vraća bez ploda. Tu riječ Gospodin izgovara i sada, jasno nam objavljujući da posljednju riječ nema smrt, nego život.

Nakon što su vjernici sinoć u Zagrebu molitvom, euharistijskim slavljem iz župe sv. Petra i Pavla u Bešićima, ispratili tijelo svoga preminuloga župnika Stjepana, vi ste ga dočekali ovdje u njegovu rodnom kraju, jednako tako okružili i prihvatili molitvom, da bismo sada, s vjerom u uskrsnuće tijela, prolazno i raspadljivo povezali sa zemljom, a dušu i cijeli njegov život preporučili Gospodinu i njegovoj ljubavi, od koje nas ni smrt ne može rastaviti.

Ovo je sprovodno slavlje jednostavan i dubok 'Amen', prožet vječnim životom i sigurnom nadom zajedništva u nebeskoj domovini. Znamo da u životu istinski vrijedi samo ono što može izdržati provjeru otajstva smrti, samo ono što vrijedi i u trenutcima smrti.

Dobro je ono što kao dobro preživi i nakon smrti.

Istinito je ono što smrt ne može izobličiti.

Lijepo je ono što se u smrti preobražava u novi početak.

Takvo je Evanđelje i vjera u Isusa Krista.

Zato smo došli zajedno izgovoriti 'Gospodine, vjerujem'; vjerujem Božjemu daru života, obitelji, prijateljstva, svećeničkoga poziva i milostima koje nam je darovao po svećeniku Stjepanu tijekom pedeset godina života na zemlji i dvadeset i pet godina svećeništva.

Svakomu su od nas poznati trenutci u kojima je teško Božjim planovima i njegovoj providnosti reći: 'Vjerujem'.

Zato smo došli biti blizu, učvrstiti u nadi, pomoći reći 'Gospodine, vjerujem' onima koji najviše tuguju zbog smrti velečasnoga Stjepana.

Vama: brate Božidare i sestro Nadice, šogorice Snježana i šogore Mladene, nećakinje i nećaci; svoj rodbini, župljanima, suradnicima i prijateljima donosim sućut i molitve zagrebačkoga nadbiskupa, kardinala Josipa Bozanića, sa zahvalnošću Nadbiskupije za svećeničko služenje subrata Stjepana, kako na župama tako na našemu Međubiskupijskome sudu.

Došli smo mi svećenici iz više biskupija (Varaždinske, Zagrebačke, Bjelovarsko-križevačke), redovnici i redovnice, biti poput ruku u zagrljaju i reći hvala Gospodinu za ljubav koju je očitovao po njegovu životu; hvala Stjepanu za zajedništvo i susrete koje smo živjeli s njime.

Odlazeći iz Podravine tragom Kristova poziva u svećeništvo nije mogao slutiti kamo će ga putovi voditi, ali – koliko god daleko otišli od svoga rodnog kraja – zavičaj nosimo sa sobom i njemu se na razne načine vraćamo. A svećenik, služeći Bogu, pridonosi bogatstvu koje se i danas ovdje očituje.

Njegovo tijelo okruženo je ovim predivnim podravskim poljima koja je prva vidio; na kojima je susreo život i ljude, muku i brige, govor i pjesmu, strepnje i vjeru. Njegovo je tijelo okruženo živom Crkvom koja povezuje zemlju nebo, radujući se ponovnomu susretu u vječnosti.

**Homilija**

u euharistijskome slavlju

*u župnoj crkvi sv. Marka Evanđelista u Sigetecu*

*u 16.20 sati*

Liturgijska čitanja:

*Rim* 8, 14-23;

*Iv 6, 51-58*

**1.** *Ja sam kruh koji je s neba sišao… Tko jede ovaj kruh, živjet će uvijeke*. Naš preminuli subrat Stjepan susreo je miris i okus kruha od zemlje, oranja, sjetve i žetve na ovim poljima. Od brašna koje nije samo samljeveno zrnje pšenice, kukuruza, ječma, nego je mljevena briga i trud, smijeh i veselje, pogledi i suze, rađen je kruh koji daje snagu i u najtežim trenutcima; Kruh koji otvara oči i srce.

Redovito u našemu životu, gdjegod bili, ostaju vidljive temeljne sastavnice koje pronalazimo u našim sakramentima, počevši od krštenja i euharistije. Njih nalazimo na početku našega zemaljskoga života i ponovno se spajaju na prjelasku, preko granice smrti. U konačnici ih povezuje Kristov križ i uskrsnuće.

Razmišljao sam o tome ovih dana u molitvi za pokojnoga Stjepana. Kao što se ovdje u Sigetecu susreću dravska voda i polja, kao što je ovo naselje na nekoliko mjesta, čini mi se sa svake strane svijeta obilježeno raspelom imajući crkvu u središtu, s čime je Stjepan rastao od malena, nešto slično nalazi se u njegovoj zadnjoj zemaljskoj postaji. U malenoj crkvi u Bešićima, u nekadašnjoj obiteljskoj kući mlinara, kao *stipes*, u podnožje oltarne ploče nalazi se mlinski kamen.

Gledajući ga, teško je prečuti Isusove riječ: *Ja sam kruh živi koji je s neba sišao. Ne kruh od kojega se umire, nego kruh od kojega se živi.* Te Isusove riječi u Evanđelju su smještene u sinagogu u Kafarnaumu, nakon čuda umnažanja, odnosno dijeljenja kruha. Isus se ne boji izazvati svoje sunarodnjake i trpjeti odbijanje i udaljavanje mnogih slušatelja.

I danas se o kršćanstvu može govoriti na dopadljiv način, ali pitanje o Isusovoj prisutnosti, o našemu postajanju Kristovim tijelom, o radosti do koje se dolazi samo po nesebičnosti i našim umiranjem za bližnje… To je ostao tvrd govor.

**2.** Svećenik je čovjek toga Govora i Znaka. Već sama prisutnost svećenika upućuje na tu istinu. Pozvani smo naviještati i živjeti otajstvo kruha koje govori o vječnosti.

Naš odnos s Isusom nije oslonjen na intelektualni pristanak i odobravanje, nego na jednostavnu gestu blagovanja Kruha koji je Kristovo tijelo, predano i razlomljeno za nas, za život svijeta. Kruh kao dar, život kao dar.

Različito od druge hrane koja postaje dijelom našega tijela, euharistija je hrana koju blagujemo i koja nas pritom preobražava u Krista koga primamo.

Sa svim poteškoćama koje odražava ljudskost Bog je izabrao Stjepana da bude dionik toga otajstva, da donosi Krista, vječnu Očevu Riječ i Kruh života ljudima.

Predvodio je to blagovanje koje preobražava svijet.

U vjeri znamo da su njemu sada poznati svi odgovori koje je tražio i koje je susretao, počevši od ove crkve; odgovori koji se i nama daruju, dok nam se Krist daje u otajstvu Kruha i Vina i dok snagom njegova Duha i sami postajemo odgovorom na ona pitanja koja se suvremenost rijetko usudi postaviti.

I ne treba ići daleko. Štoviše, ne treba se odvojiti od zemlje, od vode, od sunca, od ljudi s kojima živimo, nego ponizno sjesti za stol Kristova dara, prepoznati ljubav u sebi, znati oprostiti i radovati se vječnosti, zahvalni za Kristov križ i uskesnuće.

Amen.